Nedovršena zgrada ambiciozno započete Sijenske katedrale, čiji su radovi napušteni 1348.
**Priča o proračunu troškova** (ili *priča o proceni snaga*) je zajednički naziv za dve povezane Isusove parabole (*priča o zidanju kule* i o *priča o zabrinutom kralju*) koja slede jedna drugu u Jevanđelju po Luki (14:28–32).

Priče
-----

Jevanđelje po Luki donosi dve povezane Isusove priče:

### Priča o zidanju kule

> Jer ko od vas, kad hoće da zida kulu, neće prvo sesti i proračunati trošak - da li ima da dovrši? Da ne bi, kad postavi temelj a ne može da dovrši, svi koji gledaju počeli da mu se rugaju govoreći: ovaj čovek je počeo da zida, ali nije mogao da dovrši.
> 
> – Jevanđelje po Luki, 14:28-30

### Priča o zabrinutom kralju

> Ili koji kralj, kad krene da zarati na drugog kralja, neće li prvo sesti i posavetovati se - da li može sa deset hiljada da iziđe u susret onome što ide na njega sa dvadeset hiljada? Ako ne može, poslaće poslanike dok je onaj još daleko, i moliće primirje.
> 
> – Jevanđelje po Luki, 14:31-32

Tumačenja
---------

Kod Luke u nastavku ove dve priče sledi Isusov zaključak: „Tako, dakle, svaki od vas - koji se ne odrekne sveg svog imanja - ne može da bude moj učenik."

Ove dve alegorijske priče govore o procenjivanju vlastitih snaga pre upuštanja u neki poduhvat, da bi on mogao biti uspešno izveden. Po svojoj tematici su slične nekanonskoj priči o ubici moćnika. Džoel Grin smatra da Isus ovim pričama poručuje svojim učenicima kako je potrebna "potpuna odanost spasonosnom Božjem cilju", što podrazumeva stavljanje porodice i imanja na drugo mesto.

Upotreba
--------

Srpski patrijarh Pavle je nakon NATO bombardovanja SRJ upotrebio ovu priču navodno kao primer da Slobodan Milošević nije trebalo da pruža uzaludan otpor:

> Morao je da dobro razmotri, kao onaj car sa deset hiljada vojnika koga će napasti dvadeset hiljada vojnika, da li će se moći izaći na kraj sa 17 najmoćnijih zemalja u svetu bez ijednog saveznika i učiniti pre ovako strašnog bombardovanja ono što je morao učiniti posle bombardovanja.
> 
> – patrijarh Pavle

Izvori
------

1. ↑  Jevanđelje po Luki, 14:33
2. 1 2  Robert Walter Funk and Roy W. Hoover, The Five Gospels: What Did Jesus Really Say? the Search for the Authentic Words of Jesus, HarperCollins, 1997, pp. 524-5.
3. ↑  Joel B. Green, The Gospel of Luke, Eerdmans, 1997, ISBN 0-8028-2315-7, pp. 566-567.
4. ↑  Charles McCollough, The Art Of Parables: Reinterpreting the Teaching Stories of Jesus in Word and Scripture, Wood Lake Publishing, 2008, ISBN 1-55145-563-3, pp. 94-95.
5. ↑  Milorad Tomanić, Srpska crkva u ratu i ratovi u njoj

Vidi još
--------

* Isusovo učenje

| * p
* r
* u
Isusove priče |
| --- |
| 

|  |  |
| --- | --- |
| Kanonskaevanđelja | Bacanje mreže • Biser • Bludni sin • Bogataš i ubogi Lazar • Bogata budala • Deset devojaka • Dobri Samarićanin • Drvo i plodovi • Dva dužnika • Dva sina • Farisej i carinik • Gospodar i sluga • Izgubljena ovca • Izgubljeni novčić • Jak čovek • Jalova smokva • Kukolj • Kvasac • Mladi bogataš • Mudri i ludi zidar • Nemilosrdni sluga • Nepravedni sudija • Nepravedni upravnik • Prijatelj u ponoć • Proračun troškova • Radnici u vinogradu • Rast semena • Sejač • Skriveno blago • Stražar • Svetiljka pod sudom • Talanti • Trun i brvno • Udovičin novčić • Velika gozba • Zli vinogradari • Zrno gorušice |

 |  |
| 

|  |  |
| --- | --- |
| Apokrifi | Mješanje boja • Palmino drvo • Prazan vrč • Ubica moćnika • Žitni klas |

 |